Llíria licita les obres de reurbanització de la plaça Major
12 de juny de 2025

L'edil de Mobilitat Sostenible i Contractació, Paco García, ha informat que l'Ajuntament de Llíria “ha aprovat iniciar l'expedient de contractació de les obres de la I fase de reurbanització de la plaça Major”.

“Esta actuació dona continuïtat a la transformació urbana i projecte de ciutat que l'equip de Govern va iniciar fa uns anys per a revitalitzar el centre urbà i dinamitzar els eixos comercials, on s'han desenvolupat altres intervencions com la de la plaça Partidors, o les dels carrers Llibertat, Puríssima o Sant Miquel”, ha manifestat el regidor.

La remodelació de la plaça Major és un projecte que s'ha materialitzat al llarg dels últims tres anys en diferents fases: la de participació ciutadana i concurs de proposta d'idees, la redacció del projecte constructiu, l'autorització de patrimoni històric de la Generalitat, i, ara, la licitació de les obres.

García ha assenyalat que amb la reurbanització “es pretén recuperar l'espai destinat al vianant mitjançant la pacificació dels carrers i la modificació dels serveis viaris actuals per a reduir el trànsit”.

L'actuació recupera l'antic vial al costat dels “Escalons de la Gila” cap al carrer Cova Santa, desapareixent la via per a vehicles que creua per davant de Ca la Vila, i integrant-se este en la resta de la plaça i creant un espai multiescènic i per a vianants que ressalta el Bé d'Interés Cultural de la casa consistorial. Igualment, s'integra l'edifici del mercat i oficines municipals en una plataforma única que elimina barreres i obstacles físics. Tot això s'executa també amb la generació d'un corredor verd al costat del nou vial i dos parterres que inclouen espais arbrats que renaturalitzaran la nova plaça Major.

El contracte s'ha publicitat amb un pressupost de licitació d’1.585.593,7 euros, i amb un termini d'execució de les obres de 8 mesos. Les ofertes es poden presentar fins el pròxim dia 25 de juny.

Per a l'alcalde de Llíria, Joanma Miguel, “este era un dels compromisos adquirits pel Govern local per a esta legislatura, el qual formava part del Pla d'Inversions que es va aprovar l'últim any i que tenia prevista l'execució en este 2025, per la qual cosa serà en breu una realitat”.

“Som conscients que la plaça Major és un espai emblemàtic i el volem ple de vida, pel qual el dinamitzarem amb ajudes i bonificacions per a la instal·lació de comerços i locals de restauració ja en 2026”, ha afegit.